**SIEDMY LIST RODIČOM**

(o dieťati vo veku od pätnásť do osemnásť mesiacov)

Milí rodičia!

Poznáte už vaše dieťa dokonale? Viete, čo všetko dokáže a chce? V druhom roku života sú i pohodlnejšie, pomalšie deti čoraz živšie. V snahe niečo dosiahnuť sú schopné obrátiť byt hore no­hami. Vývoj reči rýchlo napreduje, ústočká sa často nezavrú od rána do večera. Dieťa rozumie už takmer všetko, oveľa viac ako je schopné vyjadriť. Je z neho riadny mudrlant. Občas zahrá skutočné divadlo. Keď spadne, chce, aby na tejto tragédii mal celý svet patričnú účasť. Alebo keď má ísť do postele. Alebo keď sa mu zdá, že ocko je jeho sú­perom. O týchto momentoch budeme ešte hovoriť. A vôbec nie sú také bezvýznamné, ako sa na prvý pohľad zdajú byť.

*Reč sa obohacuje*

Poldruharočné dieťa sa usilovnejšie sústreďuje na reč než neskôr v škole na čítanie alebo matematiku. Už v kojeneckom veku túžilo sa vyjadriť, hľadalo dorozumievacie prostriedky. Teraz sa pokúša túto dávnu túžbu realizovať. Nie je to preň najľahšie. Keď sa mu konečne podarí vykúzliť zo­pár slov, priam horí nadšením, jeho rozjasnená tvárička prezrádza hrdosť. A tá je pre dieťa po­trebná, podnecuje ho k ďalším výkonom.

Rozvoju reči napomáha pamäť a sluch. Pamäť uchováva predstavy a pojmy o veciach, s ktorými sa dieťa stretlo alebo na ktoré myslí.

Sluch zasa koriguje nesprávne vyslovené slová, až kým nie sú bez chyby. Dieťa už zbadalo, že každá vec má svoje pomenovanie. Napĺňa ho to určitým vzrušením — cíti, keď ho vie vysloviť, že nadobúda nad príslušným predmetom moc. Tento vzrušujúci objav zapadá časové do rovnakého ob­dobia ako prvé kroky dieťaťa.

*Otázka za otázkou*

Dieťa chce vedieť všetko. Objaví čosi nové a už sa pýta: „Čo je to?“ Jeho ukazováčik je neustále v činnosti. Ešte nie je schopné zopakovať všetko, čo počuje — preto sa znovu a znovu pýta. Ale jeho schopnosť chápať rastie, slovný prejav sa zo dňa na deň zdokonaľuje.

Predstavy dieťaťa sú čoraz mnohostrannejšie, myšlienky plynulejšie. Ako môžu rodičia podporiť svoje deti, keď sa učia hovoriť? Možno ste sa rozhodli kúpiť vášmu maličkému prvú knihu. Obrázková knižka ponúka veľa. Učí dieťa rozli­šovať, rozprávať a menovať jednotlivé predmety. Pritom sa dá použiť aj na iné veci. Dieťa je ešte primalé na to, aby si v nej len listovalo: sadne si na ňu, dá si ju na hlavu, alebo ju použije ako auto. Prečo nie?

Zhruba v tomto čase vstupuje dieťa aj do roz­hovoru s Bohom. Tak, ako sa dorozumieva s ro­dičmi, by malo vedieť aj to, že ho Boh miluje a pri­hovára sa k nemu.

*Rozhovor s Bohom*

Pre rodičov, ktorí sami majú živý vzťah k Bohu a ktorým na dieťati veľmi záleží, je celkom prirodzené, že hovoria s Bohom aj o svojom dieťati. Vedia a denne sa presviedčajú, že ich sta­rostlivosť sama nestačí, aby ho chránili pred všet­kým. Preto ho zverujú Bohu do každodennej ochrany. K tomu nepotrebujeme okázalé slová. Modlíme sa „Príď kráľovstvo tvoje“, čím prosíme, aby Boh bol vždy v blízkosti nášho dieťaťa. A to isté máme na mysli, keď spolu s dieťaťom hovo­ríme: „Veľký Bože, zachovaj Moniku vo svojej láske. Amen.“

To stačí. Modlitba poldruharočného dieťaťa by nemala byť dlhšia. Veršované modlitby sú pre tento vek ešte zložité. Dieťa ich len bezmyšlienko­vito odriekava. Nevyjadrujú ešte jeho skúsenosti. Preto nie sú vhodné, aby nimi začínal rozhovor dieťaťa so živým Bohom. Dieťa musí modlitbu, ktorú rodičia spolu s ním hovoria, pochopiť. Musí sa naučiť povedať Bohu, z čoho má radosť a čo sa mu zdá byť ťažké.

Keď sa modlíme spolu s dieťaťom, uľahčujeme mu tým rozhovor s Bohom. Zopnutými rukami a slávnostným „Amen“ ho učíme, ako sa má k nevi­diteľnému Bohu obracať.

Tento vonkajší prejav bude po celý život spre­vádzať jeho stretávania sa s Bohom. Zároveň je aj prípravou na toto stretnutie.

*Koľko musí dieťa spať?*

Odvtedy, čo sa dieťa samo pohybuje, ťažko znáša zásahy, ktoré potláčajú jeho slobodu. Často protestuje, keď ho ukladáme do postele, hoci 12 až 14 hodinový spánok (vrátane popoludňajšieho pokoja) nevyhnutne potrebuje.

Niekedy je dieťa priveľmi vzrušené zážitkami, ktoré malo na svojich objavných cestách. V takom prípade určite nezaspí. Násilím a hrozbami sa spá­nok vynútiť nedá. Rodičia by mali pripustiť, aby v takom prípade nedošlo k výstupu.

Keď je čas spánku pevne zaradený do denného poriadku, keď dieťa pravidelne po obede a po ve­čeri ukladáme do postele, postupne sa vžije do tohto režimu. Mnohé zaspia iba s palčekom v ústach, alebo s plyšovým medvedíkom v náručí.

Dieťa má občas ťažké sny a nevie na ne správne reagovať. Stŕha sa zo spánku, ľaká sa — ledva ho utíšime. Niekedy sa za poruchami spánku skrýva choroba, najmä horúčkovitého charakteru. Inokedy ho vyruší mokrá plienka, alebo nutkanie na potrebu. V každom prípade musíme objaviť príčinu náhleho prebudenia. Ročné dieťatko by už nemalo spávať v rodičovskej spálni. Dieťa v tomto veku vníma oveľa viac než sa dospeli domnievajú.

*Väčšie a menšie bolesti*

Deti sú rodení herci. Vedia už rozlišovať prí­jemné a nepríjemné zážitky a podľa toho sa aj chovajú. Keď majú úspech, túžia po jeho zopako­vaní. Drobná ranka alebo odraté koleno hneď priláka pozornosť dospelých — čím väčšmi trpiteľ kričí, tým väčší poplach vyvolá. V snahe zvýšiť dojem, stupňuje prejavy bolesti. Keď si spôsobí bolesť, túži po úteche. Je celkom prirodzené, že v dospelých sa vzbudí inštinkt ochrancu. Pribehnú dieťaťu na pomoc, ale nevedia, ako ju poskytnúť. Väčšina matiek reaguje celkom naopak — prepadne panike. Tým však dieťaťu nepomôžu, iba ak podporia jeho herecké nadanie. Vyhýbajme sa takémuto prejavu. Zachovajme pokoj i pri vážnych nešťastiach. Ukážme dieťaťu súcit, ale bez zbytoč­ného zveličovania a nikdy nie dlhšie ako je po­trebné. Keď sa neprihodí nič vážne, pošlime ho späť k hre. Odvedenie pozornosti je často najlepším liekom.

*Pravdepodobnosť infekcie*

Odkedy sa dieťa voľne pohybuje po byte, narastá pravdepodobnosť infekčnej nákazy. Preto ho však ešte nemusíme izolovať. Pohyb a spoločnosť potrebuje. Organizmus si musí zvyknúť na zmenu prostredia. Musí produkovať ochranné látky proti infekčným chorobám. V druhom roku života je to ešte ťažké: náklonnosť k horúčkovitým ochoreniam je práve teraz najsilnejšia.

Pričastým chorobám zabraňujme prevenciou: dieťa dostatočne teplo obliekajme, neponechávajme ho dlho v mokrom, dodržujme každodennú hygienu. Najmä u chlapcov nezabúdajme na pravidelné umývanie údu, aby sme predišli zápalom. Predkožka sa oddelí sama od seba v druhom roku života.

*Choré dieťa*

Ani dospelý človek neoplýva v chorobe trpezlivosťou, nieto ešte malé dieťa. Poldruharočný človiečik nevie navyše ani povedať, čo mu chýba. Ako spoznáme prvé príznaky choroby? Dieťa je nesvoje, „bez príčiny“ narieka, nechutí mu jesť, nemôže zaspať. Často už vtedy má vysokú teplotu, keď ešte živo pobehuje hore- dolu po izbe. Udržať malého pacienta v posteli je hotové umenie. Dieťa potrebuje útechu, prihováranie sa, zamestnanie, utíšenie, ale všetko v primeranej miere, lebo práve teraz musí dlhšie odpočívať. Nezaškodí, keď sa podchvíľou nudí, o to rýchlejšie sa bude snažiť uzdraviť sa.

Chorému dieťaťu nenanucujeme „výživnú“ stravu; napadnutý organizmus vie, čo potrebuje. Čo teraz nemá, po chorobe si určite vynahradí.

Zvýšenú pozornosť venujme meraniu teploty. Malé dieťa sotva udržíme v pokoji. Hádže sa napravo naľavo, keď sa mu krehký teplomer zavádza do konečníka. Vždy ho pevne držme, prí­padne utíšme. Nezabúdajme, že aj my, rodičia, máme podiel na zotavení nášho dieťaťa. Predo­všetkým nevzbudzujme v ňom hrôzu. Keď sa štítime krvi alebo hnisu, nedajme mu to pocítiť. Nikdy ho nestrašme lekárom alebo injekciou. Dieťa ľahko stratí dôveru ba naženie mu strach osoba v bielom plášti, najmä keď je návšteva u lekára spojená s nepríjemným zážitkom. Strach pred injekciou, pred obväzom alebo podaným liekom nie je náhodný. Možno, že sme k nemu aj my prispeli. O čo ľahšie prebehne celé vyšetrenie, keď dieťa vezmeme do lona, tíšime ho a pochválime jeho „hrdinské“ chovanie. Obdivujeme všetko, čo s liečením súvisí: obväzy, škatuľky od liekov, dokonca ošetríme aj plyšového medvedíka, ktorý „ochorel“ spolu so svojím kamarátom.

Deti budú odolnejšie voči chorobám, keď sa statočne dlho hrávajú na čerstvom vzduchu. Keď slnko v lete tuho pripeká, chráňme ich pred úpalom a len postupne ich privykajme na silné slnečné lúče; jemná, citlivá pokožka je ešte málo odolná voči slnečnej páľave.

*Typy pre otcov*

Mnohí otcovia len vtedy považujú dieťa za skutočného partnera, keď začne behať. Bábätká sú také krehké!

Keď dieťa chodí, beží za otcom, chytí ho za ruku a všade chce ísť s ním — to je už čosi celkom iné!

V tomto období otec a dieťa zrazu objavia, že sú vlastne najlepšími priateľmi. Naraz majú množstvo spoločných záujmov. A aj otec je pre dieťa zá­bavnejší a vzácnejší ako starostlivá, napomínajúca matka.

Priateľstvo však prichádza málokedy samo od seba. Pridlho bol otec pre dieťa nevýraznou byto­sťou, objavoval sa len zriedka, ak vôbec. Teraz musí všetko šikovne dohnať. Drahými darčekmi a príležitostnou jazdou autom sa mu to ťažko podarí.

Dieťa potrebuje otca celého, najmä jeho dra­hocenný čas. Štvrťhodinka denne na začiatok postačí. Ak to nie je možné, nájdime si viac času , koncom týždňa. Dieťa musí cítiť, že sa mu otec plne venuje, potom sa teší z jeho prítomnosti. To nevyžaduje nijaké zázraky. Postačí, keď otec vez­me dieťa na lono, šantí s ním, alebo sa s ním váž­ne zhovára. Prechádzka s otcom je pre dieťa neo­byčajne príťažlivá. Čo všetko pritom spolu zažijú! Hľadajú palice a kamene, alebo sa naháňajú za loptou, v zoologickej záhrade obdivujú opicu. Sú to malé zážitky, ale otca s dieťaťom mocne pripú­tajú k sebe.

*Otec a matka*

Šikovná matka môže vzťah otca a dieťaťa umocniť diplomatickými narážkami: „Ako pekne vieš už narábať lyžicou, večer to musíme povedať í ockovi.“ A svojmu manželovi povie: „Jurko sa dnes hral s autom, ktoré si sám opravil.“

Nebude žiadať od manžela, aby hneď porozumel všetkým problémom všedného dňa dieťaťa, ani nevnucuje manželovi úlohu prísneho sudcu, ktorý sa hneď po návrate z práce musí postarať o disciplínu a poriadok. Možno aj otec sa domnieva, že na konci týždňa doženie vo výchove všetko to, čo vo všedný deň zanedbal. Ale čoskoro príde na to, aké je to nezmyselné. Presvedčí sa, že najúčin­nejšie vychová svoje dieťa s láskou a porozume­ním. Nestratí autoritu, ak je nežný a trpezlivý.

Predovšetkým mladí muži často nevedia prijať a vychovávať dieťa. Zdá sa im priveľmi smiešne a nemotorné. Vysmievajú sa z jeho beznádejných pokusov o prvé kroky, o prvé slová, napodobňujú ho a na jeho nešikovné otázky odpovedajú iro­nicky. Dieťa však nepochopí našu iróniu. Hanbí sa, stáva sa nesmelým, alebo reaguje vzdorom, pretože stratilo istotu. Deti potrebujú uznanlivého otca, autoritu, ktorá vyrastá z lásky.

O úlohe otca a jeho veľkom vplyve na dieťa budeme hovoriť neskôr ešte podrobnejšie.

Otec ostáva aj manželom

Ak sa s dieťaťom hráte na „leva“ alebo na „vlka“, gúľate pritom očami a revete, nikdy neza­búdajte: v túto chvíľu ste v očiach svojho dieťaťa skutočne hrôzostrašným zvieraťom. Dajte im po­tom príležitosť, aby vás premohli a zbavili sa stra­chu. Ináč prejdete do ich snov ako ohyzdný ne­tvor. Skúsený otec to iste dávno vie, že najmä pred spánkom sú takéto hry nebezpečné.

Mladí otcovia, vidíte, ako vás dieťa zbožňuje? Boli časy, keď ste sa pri matke a dieťati cítili úplne zbytočným. Občas ste na malého súpera, ktorý vás často pripravil o pozornosť manželky, aj žiarlili. Vaša žena je dieťaťu matkou, pre vás však naďalej ostáva partnerkou. Tak aj vy buďte pre dieťa ot­com a vašej žene milujúcim manželom. Do vášho života vstúpil nový človek, malé bezmocné dieťa. Teraz sa potrebujete všetci navzájom.

*Potrebujete sa navzájom*

Keď porovnáte čas, ktorý venujete dieťaťu, s chvíľami pre seba, iste hneď zbadáte výrazný roz­diel. Zdá sa, že s príchodom dieťaťa sa od základu zmenil váš manželský život. Dieťa vás vyžaduje ce­lých, často vás oberie i o to málo, čo zostáva pre Vás dvoch a celkom oprávnene sa pýtate — sme ešte vôbec manželia? Áno, náš manželský život sa akosi vytratil, hoci nepotrebuje toľko času ako úloha matky a otca. Potrebuje čosi celkom iné: Vnútornú silu, silu lásky.

*Má ísť matka znovu do zamestnania?*

Poldruharočné dieťa už nie je bábätko. V mno­hých veciach je už samostatné. Nejedna matka sa v duchu pýta: mám ísť opäť pracovať? — Na to je len jedna odpoveď: ak nemusíte bezpodmienečne zarábať peniaze, ostaňte pri svojom dieťati. Po­znáte jeho priania, jeho slabosti, jeho zvyky. Máte už určitú predstavu o tom, ako ho treba vycho­vávať. Ani najlepšia pestúnka sa nemôže oň po­starať tak dobre, ako vy, sama. Ale najvážnejší dôvod je, že vaša neprítomnosť môže vážne na­rušiť vzťah matky a dieťaťa.

Azda sa pokúsite kúpiť si jeho priazeň drahými hračkami; pozor, aby na tom nestroskotali vaše výchovné zásady! Až od troch rokov je dieťa do­statočne zrelé pre materskú škôlku.

Ak sa z finančných dôvodov nijako nemôžete zamestnaniu vyhnúť, o to väčšmi sa musíte dieťaťu venovať po večeroch a cez víkend. Vynaložte všetko na to, aby ste dieťaťu boli plnohodnotnou matkou — trpezlivou, láskavou, plnou porozu­menia.

Dieťa si navykne na spoločne strávené chvíľky, bude sa na ne tešiť. Zbytočne ho nerozmaznávajte, tým svoju neprítomnosť nenahradíte. Oveľa dôle­žitejší je čas, ktorý mu napriek všetkému venujete, keď sa s ním hráte, rozprávate, keď máte účasť na jeho zážitkoch. Zamestnané matky potrebujú kus organizačného talentu a najmä pomoc manžela. Lebo zladiť starostlivosť o dieťa a domácnosť s po­vinnosťami v zamestnaní je skutočne namáhavé.